„ Ég er búinn að stunda færaveiðar síðan 1986 á hverju sumri og ég man aldrei eftir öðru eins lífi í sjónum , ” sagði Ólafur Gíslason trillukarl úr Kópavoginum í samtali við Skessuhorn á bryggjunni í Rifi í síðustu viku . Ólafur sagðist hafa verið á Arnarstapa og hafa aðsetur þar en fært sig yfir að Rifi vegna betri afla . Hann býr í báti sínum Sigurborgu II meðan hann dvelur í Rifi og tekur undir að þetta sé hálfgert tataralíf . Hann segir ágætis afla hafa verið að undanförnu og tíðarfarið gott . Ólafur stundar sjómennskuna aðeins yfir hásumarið en á veturna starfar hann við smíðar í Kópavogi .